Informácia o realizácii podporených euroregionálnych aktivít 
za rok 2006

Vláda SR na základe svojich uznesení od roku 1999 podporuje inštitucionalizovanie euroregionálnych aktivít a finančne podporuje aktivity euroregionálnych združení. 
Spolupráca Ministerstva výstavby a regionálneho rozvoja Slovenskej republiky (MVRR SR) a euroregionálnych združení v Slovenskej republike v roku 2006 sa uskutočnila na základe systému podpory euroregionálnych aktivít na roky 2005 a 2006 (SPERA) schváleného uznesením vlády Slovenskej republiky č. 246/2005 zo 6. apríla 2005. Minister výstavby a regionálneho rozvoja SR v zmysle tohto uznesenia zriadil odbornú hodnotiacu komisiu systému podpory euroregionálnych aktivít, ktorá pozostávala zo zástupcov relevantných rezortov (ÚV SR, MF SR, MH SR, MŽP SR, MDPT SR, MV SR, MZV SR, MP SR, MK SR, MPSVR SR, MZ SR a MVRR SR). Na základe odporúčaní tejto komisie rozhodol minister výstavby a regionálneho rozvoja Slovenskej republiky o pridelení účelovej dotácie na projekty a podpory na činnosť regionálneho združenia zaregistrovaného na území Slovenskej republiky.
V rámci systému podpory euroregionálnych aktivít na roky 2005 a 2006 predložili projekty a získali účelovú dotáciu a podporu na svoju činnosť nasledovné euroregionálne združenia:

1.	Regionálne združenie Váh-Dunaj-Ipeľ (Euroregión Váh-Dunaj-Ipeľ) 
2.	Región Beskydy (Euroregión Beskydy)
3.	Región Biele Karpaty (Euroregión Bílé-Biele Karpaty)
4.	Ipeľský Euroregión (Ipeľ – Ipoly Euroregion),
5.	Región Neogradiensis (Euroregión Neogradiensis)
6.	Podunajsko-Dolnovážske regionálne združenie (Euroregión Podunajského Trojspolku)
7.	Región Tatry (Euroregión Tatry)
8.	Únia Slanej a Rimavy (Euroregión Slaná-Rimava)
9.	Región Karpaty (Karpatský Euroregión)
10.	Euroregión Kras (Euroregión Kras)
11.	Združenie obcí – Južný región (Euroregión Ister – Granum).

Systém podpory euroregionálnych aktivít na rok 2006 disponoval finančným objemom 12 mil. Sk. Z týchto finančných prostriedkov boli podporené dve oblasti: 
I. Projekty zamerané na zintenzívnenie cezhraničnej spolupráce a zároveň na podporu prehĺbenia spolupráce s vyššími územnými celkami a členmi IS RRA.
II. Podpora činnosti regionálnych združení.
Vo výzve na podávanie projektov pre I. oblasť systému podpory euroregionálnych aktivít na rok 2006 k 15. aprílu 2006 bolo predložených 54 žiadostí o dotáciu na projekt od 12 regionálnych združení. Po formálnom hodnotení projektov zamestnancami ministerstva boli úspešné projekty (v celkovom počte 51) postúpené na technické a ekonomické hodnotenie členom odbornej hodnotiacej komisie systému podpory euroregionálnych aktivít. V zmysle schváleného uznesenia vlády SR boli ministrom VRR SR menovaní členovia do odbornej hodnotiacej komisie systému podpory euroregionálnych aktivít na rok 2006 (ÚV SR, MZ SR, MPSVR SR, MK SR, MP SR, MZV SR, MV SR, MDPT SR, MŽP SR, MH SR, MF SR a MVRR SR). Komisia na svojom zasadnutí na základe výsledkov bodového hodnotenia prerokovala podané projekty euroregionálnych združení a navrhla svoje odporúčania k jednotlivým projektom. Z 51 hodnotených projektov  odporučila ministrovi VRR SR 35 schváliť a poskytnúť účelovú dotáciu na projekt. Komisia ďalej odporučila podmienky k poskytnutiu príspevku na činnosť regionálnych združení v rámci II. oblasti systému podpory euroregionálnych aktivít na rok 2006. Na základe rozhodnutia ministra VRR SR o poskytnutí účelovej dotácie na projekty podporujúce euroregionálne aktivity v rámci I. oblasti systému podpory euroregionálnych aktivít na rok 2006 (príloha č. 1) boli s prijímateľmi dotácie podpísané zmluvy v mesiacoch jún a august 2006. Následne boli vykonané finančné transfery vo výške 70 % celkovej dotácie schválenej na základe zmluvy o poskytnutí účelovej dotácie na projekty podporujúce euroregionálne aktivity v celkovej výške 6,3 mil. Sk. Prijímatelia dotácie predložili v zmysle Čl. III ods. 7 uvedenej zmluvy k 20. septembru 2006 priebežné správy o realizácii projektu a po ich odsúhlasení boli vykonané transfery vo výške 30 % celkovej dotácie na projekty v celkovej výške 2,7 mil. Sk. 
V rámci výzvy pre II. oblasť systému podpory euroregionálnych aktivít na rok 2006 k 19. máju 2006 bolo predložených 12 žiadostí o poskytnutie podpory na činnosť regionálneho združenia, z ktorých bolo spracovaných 11 žiadostí. Na základe rozhodnutia ministra VRR SR o poskytnutí podpory na činnosť regionálneho združenia v rámci spomínanej oblasti (príloha č. 2) boli s prijímateľmi podpory podpísané zmluvy v mesiacoch jún a august 2006. Následne nato boli vykonané finančné transfery vo výške 100 % podpory v celkovej hodnote 3 mil. Sk. Ministerstvo výstavby a regionálneho rozvoja SR v priebehu roka sleduje činnosť regionálnych združení na základe zmluvy o poskytnutí podpory na činnosť regionálneho združenia vyhodnotením ich mesačných správ. Tie sú regionálnymi združeniami predkladané v zmysle Čl. III ods. 7 uvedenej zmluvy vždy do 15. dňa nasledujúceho mesiaca. 
Finančné prostriedky zo štátneho rozpočtu podliehajú ročnému zúčtovaniu (zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov) a možno ich použiť len do 31. decembra 2006. Prijímatelia dotácie záverečnú správu a vyúčtovanie k projektu, ako aj záverečnú správu o činnosti regionálneho združenia a vyúčtovanie čerpania podpory predložili k 31. januáru 2007. 
K vypracovaniu záverečných správ MVRR SR zaslalo euroregionálnym združeniam metodické pokyny k vypracovaniu správ, v ktorých boli stanovené požadované informácie týkajúce sa cieľov projektu, porovnania výsledkov projektu s plánovanými merateľnými výsledkami, realizovanej spolupráce s participujúcimi subjektami, využitia materiálno-technického zabezpečenia zakúpeného v rámci projektu z prostriedkov MVRR SR, informácie o prezentovaní poskytnutia účelovej dotácie, adresy internetovej stránky, na ktorej sú vystavené informácie o projekte a dokumentácií formou príloh. Ďalej im boli zaslané metodické pokyny k vypracovaniu správ, v ktorých boli stanovené požadované informácie týkajúce sa porovnania plánu činnosti regionálneho združenia s dosiahnutými výsledkami za rok 2006, vyhodnotenia spolupráce s participujúcimi subjektami a adresy internetovej stránky, na ktorej sú vystavené informácie o činnosti regionálneho združenia. Podrobnejšie informácie o projektoch realizovaných v rámci I. oblasti SPERA 2006 sa nachádzajú v prílohe č. 3.
Euroregionálne združenia finančné prostriedky čerpali v súlade so zmluvami o poskytnutí účelovej dotácie na projekty a o poskytnutí podpory na činnosť regionálneho združenia a vrátili nepoužitú časť účelovej dotácie poskytovateľovi. 
Dotácia na projekty podporujúce euroregionálne aktivity mobilizovala finančné prostriedky v regiónoch. Kontrola zabezpečenia percenta finančnej spoluúčasti za I. a za II. oblasť sa nachádza v prílohách č. 4 a č. 5. Celková spoluúčasť vo výzve na podávanie projektov v rámci I. oblasti predstavuje 1 294 687 Sk, čo je 14,61 % pridelenej štátnej dotácie a vo výzve na predloženie žiadostí v rámci II. oblasti predstavuje 1 331 015 Sk, čo je 45,3 % pridelenej dotácie (tabuľka č. 1). 

Tabuľka č. 1 Pridelené účelové dotácie a výška spoluúčasti euroregionálnych združení v rámci systému podpory euroregionálnych aktivít na rok 2006 

SPERA 2006	I. oblasť	II. oblasť	
	počet projektov	štátna dotácia (Sk)	spoluúčasť (Sk)	počet žiadostí	štátna dotácia (Sk)	spoluúčasť (Sk)	
SPOLU	35	9 000 000	1 294 687	11	3 000 000	1 331 015	

Euroregionálne združenia aj na základe systému podpory euroregionálnych aktivít z predošlých rokov nadobudli cenné skúsenosti s využívaním domácich a zahraničných zdrojov a vytvorili partnerstvá v prihraničných regiónoch, čím sa zdôraznila ich dôležitosť a postavenie. Inštitucionalizovaním cezhraničných štruktúr sa euroregióny na Slovensku stávajú relevantným partnerom v rámci prípravy a implementácie programov cezhraničnej spolupráce v nasledujúcom programovom období 2007 – 2013.
V dňoch 23. – 25. augusta 2006 sa vo Vysokých Tatrách uskutočnilo III. pracovné stretnutie euroregionálnych združení Slovenska za účasti slovenských poslancov Európskeho parlamentu, NR SR, zástupcov MV SR, MZV SR, MVRR SR, zahraničných partnerov, samosprávnych krajov a regionálnych rozvojových agentúr. Nosnými témami boli súčasnosť a budúcnosť cezhraničnej spolupráce Slovenska a jeho susedov, príprava na kvalitnú implementáciu schválených nariadení Európskeho parlamentu a Rady v rámci cieľa 3 Európska územná spolupráca v rokoch 2007 – 2013 a posilňovanie regionálnych partnerstiev cezhraničnej spolupráce.

Účastníci stretnutia Euroregióny spoločne III. odporúčajú pokračovanie programu SPERA v rokoch 2007 – 2008:

-	aby sa na 2 roky neprerušila udržateľnosť vybudovaných štruktúr a aktivít, čím by sa znehodnotila doterajšia práca i vynaložené prostriedky zo štátneho rozpočtu, 
-	iný zdroj pre servisnú činnosť pre rozvoj cezhraničnej spolupráce a priamu prácu v území na regionálnej úrovni zatiaľ neexistuje a SPERA zároveň predstavuje významný nástroj pre projekty cezhraničnej spolupráce s výraznou pomocou pre prihraničné regióny s periférnu polohou,
-	schvaľovaním projektov môže štát priamo stimulovať vlastné priority rozvoja prihraničných území a súčasne si štát uchováva legitímne právo sledovať a kontrolovať činnosť euroregionálnych aktivít, 
-	je to špecifický nástroj na budovanie kapacít pre oblasť regionálneho rozvoja a spolupráce so susedmi SR, ktorý sa môže stať nástrojom skvalitnenia spolupráce ERZ, VÚC, RRA a zahraničných partnerov.

Záver
Ministerstvo výstavby a regionálneho rozvoja SR môže konštatovať na základe skúseností z uskutočnených systémov podpory euroregionálnych aktivít aj na základe odporúčaní euroregiónov, že predmetný program je efektívny a úspešný a navrhuje pokračovanie aj v ďalších rokoch.